Nkandla: Zuma nie net sonder blaam nie, maar nóg opgraderings komPres. Jacob Zuma se woning in Nkandla, KwaZulu-Natal Nhleko het gesê die swembad (brandpoel), veekraal, hoenderhokke, besoekersentrum en amfiteater by Nkandla is nodige veiligheidsdoeleindes en dat Zuma dus nie daarvoor hoef te betaal nie. Thuli Madonsela, openbare beskermer, het verlede jaar in haar verslag oor Nkandla bevind dat Zuma en sy familie onbehoorlik gebaat het by die R246 miljoen se opgraderings by sy private woning en dat hy ŉ “redelike gedeelte” daarvan moet terugbetaal. Zuma het Nhleko aangestel om te bepaal of hy ŉ gedeelte van die geld moet terugbetaal. Nhleko het egter Donderdag bekend gemaak dat die veiligheidsmaatreëls by Nkandla nog nie voldoende is nie en dat die volgende opgraderings moet plaasvind: Swembad (brandpoel) Daar is bevind dat die swembad ŉ brandpoel is wat noodsaaklik is sou daar ŉ brand by Nkandla uitbreek. Nhleko het egter gesê dit is nog nie voldoende nie en dat daar verskeie opgraderings gedoen sal moet word. Volgens Nhleko moet daar agt brandslangtolle aan die waternetwerkstelsel gekoppel word en moet daar bykomende tolle geïnstalleer word om die brandbestrydingsvermoë te verbeter. Daar moet ook bykomende brandkrane en ŉ versterkingspomp aangebring word om die druk tot minstens 500 kpa te verhoog. Besoekersentrum Daar is bevind dat die besoekersentrum noodsaaklik is vir veiligheidsdoeleindes sou Zuma besoekers by Nkandla ontvang. Nhleko het gesê die besoekersentrum is die “belangrikste veiligheidskenmerk” en moet so gou moontlik tot die “toepaslike uitvoerende standaard” voltooi word. Hy het gesê die uitstaande veiligheidsopgraderings by Nkandla moet gefinansier en spoedig afgehandel word, insluitend die herevaluering van die huidige fisiese veiligheidsmaatreëls. “In hierdie geval moet die wette en voorskrifte tot op die letter gevolg word. Die spesiale ondersoekeenheid (SOE) sowel as die parlementêre komitee se verslae het gesinspeel op ŉ dringende behoefte vir ’n nuwe veiligheidsevaluering by die president se woning in Nkandla.” Nhleko het verder gesê Zuma was die slagoffer van die hele proses. “Die omvang van die ondersoeke sowel as die binnegaan van die president se private woning het tot ŉ skending van sy regte gelei. Sy gesin het gelyktydig onder die skending en verbreking van hul veiligheid gely. Dit is ’n ongekende verskynsel in die wêreld dat die veiligheid en privaatheid van ’n president tot dié mate gesien word soos wat ons in Suid-Afrika dit beleef het.”